erhwenkuo/poetry-chinese-zhtw huggingface dataset:
武陵春
作者：宋先生（宋）

七返還丹人怎曉，曉後有何難。夜靜存神向內觀。神水滿泥丸。搬運金精無夜晝，呼吸不曾閒。功行成時出世寰。名姓列仙班。
武陵春
作者：宋先生（宋）

虎繞龍蟠功最妙，交會在丹田。爐鼎烹煎火自然。日月煉為先。認取坎離為造化，真氣要還源。向已澄靜坐內觀。九轉煉成丹。
醜奴兒・採桑子
作者：宋先生（宋）

河車怎敢停留住，搬入泥丸。水火烹煎。一粒丹砂鍊汞鉛。金丹大藥人人有，只要心堅。休說閒言。不走陽精便是仙。
醜奴兒・採桑子
作者：宋先生（宋）

因師傳說朝元理，晝夜功勤。煉煅成真。偷得陰陽共半斤。壺中天地何曾夜，四季長春。洞裡光陰。交我如何與世論。
醜奴兒・採桑子
作者：宋先生（宋）

夜來子後披衣坐，心定神清。見個真人。臉似胭脂體似銀。爐中火焰炎炎起，紫氣騰騰。一粒丹成。管取飛昇上帝京。
太常引
作者：宋先生（宋）

金丹只在自身中。真水火、煉成功。因遇呂仙公。識返本、還元祖宗。陽全陰盡，神光現處，認得自真容。名姓列仙宮。已跳出、乾坤世籠。
點絳唇
作者：宋先生（宋）

二氣工夫，河車搬入崑崙腦。世人誰曉。此是玄元道。存得陽精，年老身不老。三田飽。行動都了。拂袖遊蓬島。
點絳唇
作者：宋先生（宋）

這個工夫，因師傳授知元祖。論甚子午。說甚龍和虎。只在目前，明有神仙路。速修取。有朝歸去。消了陰司簿。
搗練子
作者：宋先生（宋）

真水火，謝師傳。黑鉛紅汞鼎中煎。現神光，滿目前。丹砂就，是神仙。金鼎捉住壽同天。待功成，玉帝宣。
臨江仙
作者：宋先生（宋）

說甚坎離龍共虎，休言火候周天。陽精不走自神全。雙關明有路，直上至泥丸。牢鎖金關並玉戶，日魂月魄烹煎。三宮都滿體牢堅。陽神朝上帝，永劫作天仙。
醜奴兒・採桑子
作者：宋先生（宋）

金公本是乾家子，住在坤宮。真虎真龍。吃盡三尸及九蟲。丹砂鍛鍊泥丸裡，赫赫長紅。一日成功。直見三清太上公。
浪淘沙
作者：宋先生（宋）

我有一張琴。隨坐隨行。無弦勝似有絃聲。欲對人前彈一曲，不遇知音。夜靜響琤轟。神鬼俱驚。驚天動地若雷鳴。只候功成歸去後，攜向蓬瀛。
念奴嬌
作者：張（宋）

綠雲影裡，把明霞織就，千重文繡。紫膩紅嬌扶不起，好是未開時候。半怯春寒，半便晴色，養得胭脂透。小亭人靜，嫩鶯啼破清晝。猶記攜手芳陰，一枝斜戴，嬌豔波雙秀。小語輕憐花總見，爭得似花長久。醉淺休歸，夜深同睡，明日還相守。免教春去，斷腸空歡詩瘦。
水調歌頭
作者：張（宋）

孤棹溯霜月，遠過闔閭城。系船楊柳橋畔，吹袖晚寒輕。百尺層臺重上，萬事紅塵一夢，回首幾周星。風調信衰減，親舊總雕零。認群峰，尋四塔，半煙橫。平生感慨，況逢佳處輒銷凝。休說當時雕輦，不見後來遊鹿，斜照水空明。猛把畫闌拍，飛雁兩三聲。
水調歌頭
作者：張（宋）

忠肝貫日月，浩氣抉雲霓。詩書名帥，談笑果勝棘門兒。牛弩旁穿七札，虎將分行十道，先解近城圍。一騎夜飛火，捷奏上天墀。暢皇威，宣使指，領全師。襄陽耆舊，請公直過洛之西。簞食歡呼迎處，已脫氈裘左衽，遠著舊藏衣。笳鼓返京闕，風采震華夷。
木蘭花慢
作者：張（宋）

喜秋回霽宇，倩涼露、洗炎飆。被鵲誤仙盟，經年恨阻，銀漢迢迢。牛閒更停弄杼，趁佳期、華幄傍星橋。授玉鸞騫霧靄，贈綃龍戲花嬌。歡娛回首是明朝。未別已魂銷。想翠軛珠輪，歸途望斷，斗轉斜勺。人間易離易遇，盡勝如、天上各雲霄。攜去一梳水月，巧樓猶醉笙簫。
木蘭花慢
作者：張鎡（宋）

年年三月二，是居士、始生朝。念綠鬢功名，初心已負，難報劬勞。天留帝城勝處，匯平湖、遠岫碧岧嶢。竹色詩書燕几，柳陰桃杏橫橋。西鄰東舍不難招。大半是漁樵。任翁媼歡呼，兒孫歌笑，野具村醪。醉來便隨鶴舞，看清風、送月過鬆梢。百歲因何快樂，盡從心底逍遙。
木蘭花慢
作者：張（宋）

駕飆車直上，絳衣惹、彩雲輕。過寶樹千峰，東逾綠海，宮殿崢嶸。簷楹萬花燦倚，映階層、十二總雕瓊。劍佩簪裳衛肅，序班真輔仙卿。瑤京。誰解有神升。為密授玄經。拜九光霞裡，輪金日耀，丹篆符明。龍鸞再催羽仗，報帝皇、新御紫陽城。歸路梅花弄玉，數聲月冷風清。
水龍吟
作者：張（宋）

這番真個休休，夢中深謝仙翁教。浮生幻境，向來識破，那堪又老。苦我身心，順他眼耳，思量顛倒。許多時打鬨，鯰魚上竹，被人弄、知多少。解放微官繫縛，似籠檻、猿歸林草。雲山有約，兒孫無債，為誰煩惱。自古高賢，急流勇退，直須聞早。把憂煎換取，長伸腳睡，大開口笑。
祝英臺近
作者：張（宋）

暖風回，芳意動，吹破凍雲凝。春到南湖，檢校舊花徑。手栽一色紅梅，香籠十畝，忍輕負、酒腸詩興。小亭憑。幾多月魄□□，重重亂林影。卻憶年時，同醉正同詠。問公白玉堂前，何如來聽，玉龍噴、碧溪煙冷。
滿江紅
作者：張（宋）

玉照梅開，三百樹、香雲同色。光搖動、一川銀浪，九霄珂月。幸遇勳華時世好，歡娛況是張燈夕。更不邀、名勝賞東風，真堪惜。盤誥手，春秋筆。今內相，斯文伯。肯閒紆軒蓋，遠過泉石。奇事人生能幾見，清尊花畔須教側。到鳳池、卻欲醉鷗邊，應難得。
滿江紅
作者：張（宋）

公為時生，才真是、禁中頗牧。擎天手、十年猶在，未應藏縮。說項無人堪歡息，瞻韓有意應恢復。用真儒、同建太平功，心相屬。忠與孝，榮和辱。武昌柳，南湖竹。一簞瓢非欠，萬鍾非足。知命何曾懷喜慍，輕身豈為幹名祿。看可汗生縛洗煙塵，機神速。
漢宮春
作者：張（宋）

城畔芙蓉，愛吹晴映水，光照園廬。清霜乍雕岸柳，風景偏殊。登樓念遠，望越山、青補林疏。人正在，秋風亭上，高情遠解知無。江南久無豪氣，看規恢意概，當代誰如。乾坤盡歸妙用，何處非予。騎鯨浪海，更那須、採菊思鱸。應會得，文章事業，從來不在詩書。
燭影搖紅
作者：張鎡（宋）

宿雨初乾，舞梢煙瘦金絲嫋。嫩雲扶日破新晴，舊碧尋芳草。幽徑蘭芽尚小。怪今年、春歸太早。柳塘花院，萬朵紅蓮，一宵開了。梅雪翻空，忍教輕趁東風老。粉圍香陣擁詩仙，戰退春寒峭。現樂歌彈鬧曉。宴親寶、團圞同笑。醉歸時候，月過珠樓，參橫蓬島。
賀新郎
作者：張鎡（宋）

看了梅花去。要東風、攀翻飛雪，與君同賦。海內從來天際眼，一笑平窺千古。待翦盡、燭花紅吐。久矣南湖無此客，似喬松、萬丈凌霄舉。飛欬唾，掃塵土。承平氣象森眉宇。想天家、驂鸞洞裡，細煙冰霧。我亦秦關歸未得，誰念干將醉扶。拼良夜、敧橫冠屨。莫歡瀟湘居尚遠，擁戎軺萬騎鳴笳鼓。雲正鎖，汴京路。
賀新郎
作者：張（宋）

邂逅非專約。記當年、林堂對竹，豔歌春酌。一笑乘鸞明月影，餘事丹青麟閣。待宇宙、長繩穿卻。念我中原空有夢，渺風塵、萬里迷長樂。愁易老，欠靈藥。別來幾度霜天鶚。壓紛紛、吞腥啄腐，狗偷烏攫。東晉風流兼慷慨，公自陽春有腳。妙悟處、不存毫髮。何日相從雲水去，看精神峭緊芝田鶴。書壯語，遍巖壑。
瑞鶴仙
作者：張鎡（宋）

喜濃寒乍退。風共日、已作深春天氣。輕車載歌吹。選名坊閒玩，落梅穠李。無端雨細。動清愁、聊成淺醉。悵年時、攜手同來，笑裡繡簾斜倚。佳節匆匆又至。撫事驚心，忍堪重記。闌情倦意。行不是，坐不是。悶歸來，已早遊人回盡，燈暗重門欲閉。念歡娛、最是今宵，怎知恁地。
八聲甘州
作者：張鎡（宋）

領千巖萬壑豈無人，惟欠稼軒來。正松梧秋到，旌旗風動，樓觀雄開。俯檻何勞一笑，瀚海蕩纖埃。餘事了鳧騖，閒命尊罍。江左風流舊話，想登臨浩嘆，白骨蒼苔。把龍韜藏去，遊戲且蓬萊。念鄉關、偏憐霜鬢，愛盛名、何似展真才。懷公處，夜深凝望、雲漢星迴。
八聲甘州
作者：張（宋）

對黃花猶自滿庭開，那恨過重陽。憑闌干醉袖，依依晚日，飄動寒香。自嘆平生豪縱，歌笑幾千場。白髮欺人早，多似清霜。誰信心情都懶，但禪龕道室，黃卷僧床。把偎紅調粉，拋擲向他芳。□喚汝、東山歸去，正燈明、松戶竹籬旁。關門睡，儘教人道，痴鈍何妨。
江城子
作者：張（宋）

飛來冰雪冷無聲。可中庭。骨毛清。臥看東南，和露兩三星。驀地神遊天上去，呼綵鳳，駕雲駢。望舒宮殿玉崢嶸。桂千層。寶香凝。搗藥仙童，邀我論長生。一笑歸來人未睡，花送影，上窗欞。
漁家傲
作者：張（宋）

拂拂春風生草際。新晴萬景供遊戲。鷗鷺飛來斜照裡。金和翠。分明畫出真山水。遮個漁翁無慍喜。乾坤都在烏蓬底。一曲高歌千古意。閒來睡。從教月到花汀外。
八聲甘州
作者：張（宋）

嘆流光迅景，百年間、能醉幾中秋。正悽蛩響砌，驚烏翻樹，煙淡蘋洲。誰喚金輪出海，不帶一雲浮。才上青林頂，俄轉珠樓。人老歡情已減，料素娥信我，不為閒愁。念幾番清夢，常是故鄉留。倩風前、數聲橫管，叫玉鸞、騎向碧空遊。誰能顧，黍炊榮利，蟻戰仇讎。
木蘭花慢
作者：張（宋）

清明初過後，正空翠、靄晴鮮。念水際樓臺，城隅花柳，春意無邊。清時自多暇日，看連鑣、飛蓋擁群賢。朱邸橫經滿坐，紫微淵思如泉。高情那更屬雲天。語笑雜歌弦。向啼鴂聲中，落紅影裡，忍負芳年。浮生轉頭是夢，恐他時、高會卻難全。快意淋浪醉墨，要令海內喧傳。
念奴嬌
作者：張鎡（宋）

東吳名勝，有高樓直在，浮雲齊處。十二闌干邀遠望，歷歷斜陽煙樹。香徑人稀，屧廊山繞，往事今何許。一天和氣，為誰吹散疏雨。知是蘭省星郎，朱輪森戟，與風光為主。暇日登攜多雅緻，容我追隨臨賦。小宴重開，晚寒初勁，還下危梯去。燭花紅墜，瑞堂猶按歌舞。
蘭陵王
作者：張鎡（宋）

蓼汀側。朝靄依依弄色。知何許、湘女淡妝，羽節飛來帶秋碧。輕裙素綃織。誰與明璫競飾。無言處、相與溯回，應有柔情正堆積。當年駐香鷁。記草媚羅裙，波映文席。□□□□□□摘。□□□□□，□□□□，斜陽返照暮雨溼。愛天際涼入。愁寂。念疇昔。謾太華峰頂，幽夢尋覓。爾今兩鬢如花白。但一線才思，半星心力。新詞奇句，便做有，怎道得。
烏夜啼
作者：張鎡（宋）

曉來閒立回塘。一襟香。玉颭雲松風外、數枝涼。相併渾如私語，惱人腸。飛去方知白鷺、在花旁。
如夢令
作者：張（宋）

野菊亭亭爭秀。閒伴露荷風柳。淺碧小開花，誰摘誰看誰嗅。知否。知否。不入東籬杯酒。
失調名
作者：張（宋）

翠鬢佩明珂。度紋波。親到曾入夢，聽雲和。洞庭香、隨月影來過。無塵土、敢涴弓羅。正似夢時風韻、更嬌多。
風入松
作者：張（宋）

芳叢簇簇水濱生。勾引午風清。六花大似天邊雪，又幾時、雪有三層。明豔射回蜂翅，淨香薰透蟬聲。晚簷人共月同行。疏影動銀屏。指尖輕拈都如玉，聽畫欄、高囀流鶯。道是花枝比得，不成花也多情。
驀山溪
作者：張（宋）

撫連吟就，簷葡還曾賦。相伴更無花，倦爐燻、日長難度。柔桑葉裡，玉碾小芙蕖，生竺國，長閩山，移向玉城住。池亭竹院，宴坐冰圍處。綠繞百千叢，夜將闌、爭開迎露。煞曾評論，嬌媚勝江梅，香稱月，韻宜風，消盡人間暑。
菩薩蠻
作者：張（宋）

層層細剪冰花小。新隨荔子云帆到。一露一番開。玉人催賣栽。愛花心未已。摘放冠兒裡。輕浸水晶涼。一窩雲影香。
賀新郎
作者：張（宋）

桂隱傳杯處。有風流、千巖韻勝，太丘遺緒。玉季金昆霄漢侶，平步鸞坡揮麈。莫便駕、飛帆煙渚。雲動精神衡嶽去，向君山、帝樂鏘韶濩。蘭藝畹，吊湘楚。南湖老矣無襟度。但尊前、踉蹌醉影，帽花顛仆。只恐清時專文教，猶貸陰山狂虜。臥錦帳、貔貅鉦鼓。忠烈前勳齎萬恨，望神都、魏闕奔狐兔。呼翠袖，為君舞。
柳梢青
作者：張（宋）

天遠山圍，龍蟠淡靄，虎踞斜暉。幾度功名，幾番成敗，渾似鷗飛。樓臺一望悽迷。算到底、空爭是非。今夜潮生，明朝風順，且送船歸。
鷓鴣天
作者：張（宋）

御路東風拂翠衣。賣燈人散燭籠稀。不知月底梅花冷，只憶橋邊步襪歸。閒夢淡，舊遊非。夜深誰在小簾幃。罘罳兒下圍爐坐，明處行人立地時。
宴山亭・燕山亭
作者：張（宋）

幽夢初回，重陰未開，曉色吹成疏雨。竹檻氣寒，蕙畹聲搖，新綠暗通南浦。未有人行，才半啟、迴廊朱戶。無緒。空望極霓旌，錦書難據。苔徑追憶曾遊，念誰伴、鞦韆採繩芳柱。犀奩黛卷，鳳枕雲孤，應也幾番凝佇。怎得伊來，花霧繞、小堂深處。留住。直到老、不教歸去。
柳梢青
作者：張（宋）

千丈風漪。霽光明處，花柳高低。簫鼓聲中，寶釵遙認，蘭棹交馳。貪呆覷著簾兒。不好價、伊家怎知。便是重來，真情廝向，難似當時。
朝中措
作者：張（宋）

先生心地等空虛。行處幻仙都。點綴玲瓏花柳，翻騰窈窕規模。三杯兩盞，五言十字，遲老工夫。受用南湖風月，何須更到西湖。
沁園春
作者：劉過（宋）

玉帶猩袍，遙望翠華，馬去似龍。擁貂蟬爭出，千宮鱗集，貔貅不斷，萬騎雲從。細柳營開，團花袍窄，人指汾陽郭令公。山西將，算韜鈐有種，五世元戎。旌旗蔽滿寒空。魚陣整、從容虎帳中。想刀明似雪，縱橫脫鞘，箭飛如雨，霹靂鳴弓。威憾邊城，氣吞胡虜，慘淡塵沙吹北風。中興事，看君王神武，駕馭英雄。
沁園春
作者：劉過（宋）

緩轡徐驅，兒童聚歡，神仙畫圖。正芹塘雨過，泥融路軟，金蓮自策，小小藍輿。傍柳題詩，穿花勸酒，嗅蕊攀條得自如。經行處，有蒼松夾道，不用傳呼。清泉怪石盤紆。信風景江淮各異殊。記東坡賦就，沙籠素壁，西山句好，簾卷晴珠。白玉堂深，黃金印大，無此文君載後車。揮毫罷，看淋漓雪壁，真草行書。
沁園春
作者：劉過（宋）

古豈無人，可以似吾，稼軒者誰。擁七州都督，雖然陶侃，機明神鑑，未必能詩。常袞何如，羊公聊爾，千騎東方侯會稽。中原事，縱匈奴未滅，畢竟男兒。平生出處天知。算整頓乾坤終有時。問湖南賓客，侵尋老矣，江西戶口，流落何之。盡日樓臺，四邊屏幛，目斷江山魂欲飛。長安道，奈世無劉表，王粲疇依。
沁園春
作者：劉過（宋）

問訊竹湖，竹如之何，如何未歸。道吳山越水，無非佳處，來無定止，去亦何之。莫是秋來，未能忘耳，心與孤雲相伴飛。愁無奈，但北窗寄傲，南澗題詩。人生萬事成痴。算世上久無公是非。恨雲臺突兀，無君子者，雪堂寥落，有美人兮。疏雨梧桐，微雲河漢，鐘鼎山林無限悲。陽山縣，是昌黎誤汝，汝誤昌黎。
沁園春
作者：劉過（宋）

一劍橫空，飛過洞庭，又為此來。有汝陽璡者，唱名殿陛，玉川公子，開宴尊罍。四舉無成，十年不調，大宋神仙劉秀才。如何好，將百千萬事，付兩三杯。未嘗慼慼於懷。問自古英雄安在哉。任錢塘江上，潮生潮落，姑蘇臺畔，花謝花開。盜號書生，強名舉子，未老雪從頭上催。誰羨汝，擁三千珠履，十二金釵。
沁園春
作者：劉過（宋）

玉帶金魚，綠鬢朱顏，神仙畫圖。把擎天柱石，空留綠野，濟川舟楫，閒艤西湖。天欲安劉，公歸重趙，許大元勳誰得如。平章處，看人如伊呂，世似唐虞。不須別樣規模。但收攬人才多用儒。況自昔軍中，膽能寒虜，而今胸次，氣欲吞胡。紫府真人，黑頭元宰，收斂神功寂似無。歸來好，正芝香棗熟，鶴瘦松臞。
沁園春
作者：劉過（宋）

斗酒彘肩，風雨渡江，豈不快哉。被香山居士，約林和靖，與東坡老，駕勒吾回。坡謂西湖，正如西子，濃抹淡妝臨鏡臺。二公者，皆掉頭不顧，只管銜杯。白雲天竺飛來。圖畫裡、崢嶸樓觀開。愛東西雙澗，縱橫水繞，兩峰南北，高下雲堆。逋曰不然，暗香浮動，爭似孤山先探梅。須晴去，訪稼軒未晚，且此俳徊。
沁園春
作者：劉過（宋）

柳思花情，湖山應怪，先生又來。想舊時談舌，依然解使，六丁奔走，驅斥風雷。翠袖傳觴，金貂換酒，痛飲何妨三百杯。人間世，算謫仙去後，誰是天才。碧窗畫鼓船齋。胸次與乾坤一樣開。試雲間招手，下呼餘子，逡巡去矣，但覺塵埃。若是花時，無風無雨，一日須來一百回。教人道，看玉山自倒，不用相推。
沁園春
作者：劉過（宋）

萬馬不嘶，一聲寒角，令行柳營。見秋原如掌，槍刀突出，星馳鐵騎，陣勢縱橫。人在油幢，戎韜總制，羽扇從容裘帶輕。君知否，是山西將種，曾系詩盟。龍蛇紙上飛騰。看落筆四筵風雨驚。便塵沙出塞，封侯萬里，印金如鬥，未愜平生。拂拭腰間，吹毛劍在，不斬樓蘭心不平。歸來晚，聽隨軍鼓吹，已帶邊聲。
沁園春
作者：劉過（宋）

畫鷁凌空，紅旗翻雪，靈鼉震雷。嘆沈湘去國，懷沙弔古，江山凝恨，父老興哀。正直難留，靈脩已化，三戶真能存楚哉。空江上，但煙波渺渺，歲月洄洄。持杯。西眺徘徊。些千載忠魂來不來。謾爭標奪勝，魚龍噴薄，呼聲賈勇，地裂山摧。香黍纏絲，寶符插艾，猶有樽前兒女懷。興亡事，付浮雲一笑，身在天涯。
沁園春
作者：劉過（宋）

自注銅瓶，作梅花供，尊前數枝。說邊頭舊話，人生消得，幾番行役，問我何之。小隊紅旗，黃金大印，直待封侯知幾時。杯行處，且淋漓一醉，明日東西。如椽健筆鸞飛。還為寫春風陌上詞。便平生豪氣，銷磨酒裡，依然此樂，兒輩爭知。霜重貂裘，夜寒如水，飲到月斜猶未歸。仙山路，有笙簧度曲，聲到琴絲。
沁園春
作者：劉過（宋）

萬里湖南，江山歷歷，皆吾舊遊。看飛鳧仙子，張帆直上，周郎赤壁，鸚鵡汀洲。吸盡西江，醉中橫笛，人在岳陽樓上頭。波濤靜，泛洞庭青草，重整蘭舟。長沙會府風流。有萬戶娉婷簾玉鉤。恨楚城春晚，岸花牆燕，還將客送，不與人留。且喚陽城，更招元結，摩撫之餘歌詠休。心期處，算世間真有，騎鶴揚州。
沁園春
作者：劉過（宋）

一別三年，一日三秋，庶幾見之。念丹霞秋冷，風巾霧屨，五湖春暖，雨笠煙蓑。山水光中，要人攜手，獨欠金華俞紫芝。誰知道，向酴醿香裡，杯酒同持。油然川泳雲飛。但口不能言心自知。便狂敲銅鬥，我歌君和，醉拈如意，我舞君隨。風韻如君，豈堪言別，別後如之何勿思。須金玉，再相逢莫負，芷約蘭期。
沁園春
作者：劉過（宋）

一笛橫風，穩轉船頭，系楫大江。還有人爭說，鳴琴手段，教儂重吐，錦繡肝腸。不復少年，插花槌鼓，雅意在乎雲水鄉。陽關淚，笑瓊姬猶戀，奇俊王郎。談兵齒頰冰霜。有萬戶侯封何用忙。借煙霞且作，詩中隊仗，鷺鵷已是，歸日班行。收斂平生，籌邊胸次，以酒澆之書傳香。消凝處，怕三更枕上，疏雨瀟湘。
沁園春
作者：劉過（宋）

銷薄春冰，碾輕寒玉，漸長漸彎。見鳳鞋泥汙，偎人強剔，龍涎香斷，撥火輕翻。學撫瑤琴，時時欲翦，更掬水魚鱗波底寒。纖柔處，試摘花香滿，鏤棗成班。時將粉淚偷彈。記綰玉曾教柳傅看。算恩情相著，搔便玉體，歸期暗數，畫遍闌干。每到相思，沈吟靜處，斜倚朱唇皓齒間。風流甚，把仙郎暗掐，莫放春閒。
沁園春
作者：劉過（宋）

洛浦凌波，為誰微步，輕塵暗生。記踏花芳徑，亂紅不損，步苔幽砌，嫩綠無痕。襯玉羅慳，銷金樣窄，載不起、盈盈一段春。嬉遊倦，笑教人款捻，微褪些跟。有時自度歌聲。悄不覺、微尖點拍頻。憶金蓮移換，文鴛得侶，繡茵催袞，舞鳳輕分。懊恨深遮，牽情半露，出沒風前煙縷裙。知何似，似一鉤新月，淺碧籠雲。
水調歌頭
作者：劉過（宋）

春事能幾許，密葉著青梅。日高花困，海棠春暖想都開。不惜春衣典盡，只怕春光歸去，片片點蒼苔。能得幾時好，追賞莫俳徊。雨飄紅，風換翠，苦相催。人生行樂，且須痛飲莫辭杯。坐則高談風月，醉則恣眠芳草，醒後亦佳哉。湖上新亭好，何事不曾來。
水調歌頭
作者：劉過（宋）

弓劍出榆塞，鉛槧上蓬山。得之渾不費力，失亦匹如閒。未必古人皆是，未必今人俱錯，世事沐猴冠。老子不分別，內外與中間。酒須飲，詩可作，鋏休彈。人生行樂，何自催得鬢毛斑。達則牙旗金甲，窮則蹇驢破帽，莫作兩般看。世事只如此，自有識鴞鸞。
水調歌頭
作者：劉過（宋）

文采漢機軸，人物晉風流。丈夫有此，便可談笑覓封侯。試問湘南水石，今古閱人多矣，曾見此公不。名姓出天上，聲譽塞南州。斬樓蘭，擒頡利，志須酬。青衫何事，猶在楚尾與吳頭。聞道長安灞水，盡是三槐風月，好奉板輿遊。此曲為君壽，為我喚歌喉。
念奴嬌
作者：劉過（宋）

知音者少，算乾坤許大，著身何處。直待功成方肯退，何日可尋歸路。多景樓前，垂虹亭下，一枕眠秋雨。虛名相誤，十年枉費辛苦。不是奏賦明光，上書北闕，無驚人之語。我自匆忙天未許，贏得衣裾塵土。白壁追歡，黃金買笑，付與君為主。蓴鱸江上，浩然明日歸去。
念奴嬌
作者：劉過（宋）

並肩樓上，小闌干、猶記年時憑處。百歲光陰彈指過，消得幾番寒暑。鵲去橋空，燕飛釵在，不見穿針女。老懷悽斷，夜涼知共誰訴。不管天上人間，秋期月影，兩處相思苦。閒揭紗窗人未寢，淚眼不曾晴雨。花落蓮汀，葉喧梧井，孤雁應為侶。浩歌而已，一杯長記時序。
唐多令
作者：劉過（宋）

蘆葉滿汀洲。塞沙帶淺流。二十年、重過南樓。柳下系舟猶未穩，能幾日、又中秋。黃鶴斷磯頭。故人今不在。舊江山，渾是新愁。欲買桂花同載酒，終不似、少年遊。
滿江紅
作者：劉過（宋）

獵獵風蒲，畫船轉、碧灣沙浦。都不是、蓼汀桃岸，橘州梅渚。指點山公騎馬地，經由羊祜登山處。悄一如、人在水晶宮，銷煩暑。薰風動，簾旌舉。秦箏奏，凌波舞。拼冰壺沈醉，晚涼歸去。侵岸一篙楊柳浪，過雲幾點荷花雨。倚樓人、十里憑闌干，神仙侶。
滿江紅
作者：劉過（宋）

敵面風輕，一兩點、海棠微雨。春總在、英雄元帥，曉來遊處。樓閣萬家簾幕卷，江郊十里旌旗駐。有黃鸝、百舌囀新聲，垂楊舞。寒食近，喧簫鼓。車馬鬧，銅鞮路。盡不妨沈醉，與花為主。風韻可將圖畫比，笑談盡是驚人語。問何如、鄒湛峴山頭，陪羊祜。
滿江紅
作者：劉過（宋）

霜樹啼鴉，梅欲放、小春清曉。慶初度、佩環風外，笑聲雲表。一柱獨擎樑棟重，十年整頓乾坤了。種春風、桃李滿人間，知多少。功甚大，心常小。居廊廟，思耕釣。奈華夷休慼，系王顰笑。盟府山河書帶礪，成周師保須周召。看貂蟬、綠鬢本天人，真難老。
謁金門
作者：劉過（宋）

歸不去。船泊早春梅渚。試聽玉人歌白苧。行雲無覓處。翦燭寫詩無語。漠漠寒生窗戶。明日短篷眠夜雨。寶釵留半股。
謁金門
作者：劉過（宋）

秋興惡。愁怯羅衾風弱。雨線垂垂晴又落。輕煙籠翠箔。休道旅懷蕭索。生怕香濃灰薄。桂子莫教孤酒約。詩情渾落魄。
賀新郎
作者：劉過（宋）

倦舞輪袍後。正鸞慵鳳困，依然怨新懷舊。別有豔妝來執樂，春筍微揎羅袖。試一曲、琅璈初奏。莫放珠簾容易卷，怕人知、世有梨園手。釵玉冷，釧金瘦。燭花對翦明於晝。畫堂深、屏山掩翠，炭紅圍獸。錯認佩環猶未是，依約雛鶯囀柳。任箭滴、銅壺銀漏。一片雄心天外去，為聲清、響徹雲霄透。人醉也，尚呼酒。
賀新郎
作者：劉過（宋）

院宇重重掩。醉沈沈、亭陰轉午，繡簾高卷。金鴨香濃噴寶篆，驚起雕樑語燕。正一架、酴醿開遍。嫩萼梢頭舒素臉。似月娥、初試宮妝淺。風力嫩，異香軟。佳人無意拈針線。繞朱闌、六曲俳徊，為他留戀。試把花心輕輕數，暗卜歸期近遠。奈數了、依然重怨。把酒問春春不管。枉教人、只恁空腸斷。腸斷處，怎消遣。
賀新郎
作者：劉過（宋）

老去相如倦。向文君說似，而今怎生消遣。衣袂京塵曾染處，空有香紅尚軟。料彼此、魂銷腸斷。一枕新涼眠客舍，聽梧桐、疏雨秋聲顫。燈暈冷，記初見。樓低不放珠簾卷。晚妝殘、翠鈿狼藉，淚痕凝面。人道愁來須殢酒，無奈愁深酒淺。但寄興、焦琴紈扇。莫鼓琵琶江上曲，怕荻花、楓葉俱悽怨。雲萬疊，寸心遠。
賀新郎
作者：劉過（宋）

睡覺鶯啼曉。醉西湖、兩峰日日，買花簪帽。去盡酒徒無人問，唯有玉山自倒。任拍手、兒童爭笑。一舸乘風翩然去，避魚龍、不見波聲悄。歌韻歇，喚蘇小。神仙路遠蓬萊島。紫雲深、參差禁樹，有煙花繞。人世紅塵西障日，百計不如歸好。付樂事、與他年少。費盡柳金梨雪句，問沈香亭北何時召。心未愜，鬢先老。
賀新郎
作者：劉過（宋）

曉印霜花步。夢半醒、扶上雕鞍，馬嘶人去。嵐溼青絲雙轡冷，緩鞚野梅江路。聽畫角，吹殘更鼓。悲壯寒聲撩客恨，甚貂裘、重擁愁無數。霜月白，照離緒。青樓回首家何處。早山遙、水闊天低，斷腸煙樹。誰念天涯牢落況，輕負暖煙濃雨。記酒醒、香銷時語。客裡歸韉須早發，怕天寒、風急相思苦。應為我，翠眉聚。
賀新郎
作者：劉過（宋）

多病劉郎瘦。最傷心、天寒歲晚，客他鄉久。大舸翩翩何許至，元是高陽舊友。便一笑、相歡攜手。為問武昌城下月，定何如、揚子江頭柳。追往事，兩眉皺。燭花細翦明於晝。喚青娥、小紅樓上，殷勤勸酒。暱暱琵琶恩怨語，春筍輕籠翠袖。看舞徹、金釵微溜。若見故鄉吾父老，道長安、市上狂如舊。重會面，幾時又。
賀新郎
作者：劉過（宋）

彈鋏西來路。記匆匆、經行十日，幾番風雨。夢裡尋秋秋不見，秋在平蕪遠樹。雁信落、家山何處。萬里西風吹客鬢，把菱花、自笑人如許。留不住，少年去。男兒事業無憑據。記當年、悲歌擊楫，酒酣箕踞。腰下光芒三尺劍，時解挑燈夜語。誰更識、此時情緒。喚起杜陵風月手，寫江東渭北相思句。歌此恨，慰羈旅。
水龍吟
作者：劉過（宋）

謫仙狂客何如，看來畢竟歸田好。玉堂無比，三山海上，虛無飄緲。讀罷離騷，酒香猶在，覺人間小。任菜花葵麥，劉郎去後，桃開處、春多少。一夜雪迷蘭棹。傍寒溪、欲尋安道。而今縱有，新詩冰柱，有知音否。想見鸞飛，如椽健筆，檄書親草。算平生、白傅風流，未可向、香山老。
水龍吟
作者：劉過（宋）

慶流閱古無窮，相門又見生名世。致君事業，全如忠獻，經天緯地。十二年間，挺身為國，勳庸知幾。便書之竹帛，銘之彝鼎，勤勞意、竟誰記。一自平章庶政，覺人心、頓然興起。朝庭既正，乾坤交泰，華夷歡喜。行定中原，錦衣歸相，分茅□□。看貂蟬綠鬢，中書上考，過三千歲。
祝英臺近
作者：劉過（宋）

笑天涯，還倦客。欲起病無力。風雨春歸，一日近一日。看人結束征衫，前呵騎馬，腰劍上、隴西平賊。鬢分白。只可歸去家山，無田種瓜得。空抱遺書，憔悴小樓側。杜鵑不管人愁，月明枝上，直啼到、枕邊相覓。
柳梢青
作者：劉過（宋）

泛菊杯深，吹梅角遠，同在京城。聚散匆匆，雲邊孤雁，水上浮萍。教人怎不傷情。覺幾度、魂飛夢驚。後夜相思，塵隨馬去，月逐舟行。
霜天曉角
作者：劉過（宋）

霜天曉角。夢迴滋味惡。酒醒不襟寒力，紗窗外、月華薄。擁衾思舊約。無情風透幕。惟有梅花相伴，不成是、也吹落。
轆轤金井・四犯翦梅花
作者：劉過（宋）

翠眉重掃。後房深、自喚小蠻嬌小。繡帶羅垂，報濃妝才了。堂虛夜悄。但依約、鼓簫聲鬧。一曲梅花，尊前舞徹，梨園新調。高陽醉、玉山未倒。看鞋飛鳳翼，釵梁微嫋。秋滿東湖，更西風涼早。桃源路杳。記流水、泛舟曾到。桂子香濃，梧桐影轉，月寒天曉。
好事近
作者：劉過（宋）

誰斫碧琅軒，影撼半庭風月。尚有歲寒心在，留得數莖華髮。龍孫戲弄碧波濤，隨手清風發。滾到浪花深處，起一窩香雪。
四字令・醉太平
作者：劉過（宋）

情深意真。眉長鬢青。小樓明月調箏。寫春風數聲。思君憶君。魂牽夢縈。翠銷香暖雲屏。更那堪酒醒。
蝶戀花
作者：劉過（宋）

簾幕聞聲歌已妙。一曲尊前，真個梅花早。眉黛兩山誰為掃。風流京兆江南調。醉得白鬚人易老。老去侯鯖，舊也曾年少。後夜短篷霜月曉。夢魂依約雲山繞。
蝶戀花
作者：劉過（宋）

寶鑑年來微有暈。懶照容華，人遠天涯近。昨夜燈花還失信。無心更唱《江城引》。行過短牆回首認。醉撼花梢，紅雨飛成陣。拌了為郎憔悴損。龐兒恰似江梅韻。
臨江仙
作者：劉過（宋）

滿院花香晴晝永，愔愔亭戶無人。誰將心緒管青春。遊絲知我懶，江柳也眉顰。近水遠山都積恨，可堪芳草如茵。何曾一日不思君。無書憑朔雁，有淚在羅巾。
臨江仙
作者：劉過（宋）

數疊小山亭館靜，落花紅雨園林。畫樓風月想重臨。琵琶金鳳語，長笛水龍吟。青眼已傷前遇少，白頭孤負知音。苔牆蘚井夜沈沈。無聊成獨坐，有恨即沾襟。
臨江仙
作者：劉過（宋）

長短驛亭南北路，蒙茸醉擁駝裘。雪天行計欠人留。嚴風催酒醒，微雨替梅愁。自作小詞呵凍寫，冷金淡襯銀鉤。此情知得幾時休。寒雲迷洛浦，殘夢繞秦樓。
臨江仙
作者：劉過（宋）

紅袖扶來聊促膝，龍團共破春溫。高標終是絕塵氛。兩箱留燭影，一水試雲痕。飲罷清風生兩腋，餘香齒頰猶存。離情悽咽更休論。銀鞍和月載，金碾為誰分。
江城子
作者：劉過（宋）

海棠風韻玉梅春。小腰身。曉妝新。長是花時，猶系茜羅裙。一撮精神嬌欲滴，說不似，畫難真。樓前江柳又江雲。隔音塵。淚沾襟。一點征帆，煙浪渺無津。萬斛相思紅豆子，憑寄與箇中人。
江城子
作者：劉過（宋）

淡香幽豔露華濃。晚妝慵。略勻紅。春困懨懨，□□鬢雲松。早是自來蓮步小，新樣子，為誰弓。畫堂西畔曲欄東。醉醒中。苦匆匆。捲上珠簾，依舊半床空。香炧滿爐人未寢，花弄月，竹搖風。
浣溪沙
作者：劉過（宋）

黃鶴樓前識楚卿。彩雲重疊擁娉婷。席間談笑覺風生。標格勝如張好好，情懷濃似薛瓊瓊。半簾花月聽彈箏。
浣溪沙
作者：劉過（宋）

牆外濛濛雨溼煙。參差小樹綠陰圓。殘春中酒落花前。海燕成巢終是客，鰥魚入夜幾曾眠。人間一段惡因緣。
浣溪沙
作者：劉過（宋）

著意尋芳已自遲。可堪容易送春歸。酒闌無奈思依依。楊柳小橋人遠別，梨花深巷月斜輝，此情惟我與君知。
浣溪沙
作者：劉過（宋）

誰把幽香透骨薰。韻高全似玉樓人。幾時勸酒不深顰。竹裡絕憐閒體態，月邊無限好精神。一枝斜插坐生春。
浣溪沙
作者：劉過（宋）

霧鬢雲鬟已懶梳。君休喬木妾歸歟。且來賣酒伴相如，骨細肌豐周昉畫，肉多韻勝子瞻書。琵琶絃索尚能無。
滿庭芳
作者：劉過（宋）

淺約鴉黃，輕勻螺黛，故教取次梳妝。減輕琶面，新樣小鸞凰。每為花嬌玉軟，慵對客、斜倚銀床。春來病，蘭薰半歇，滿笐舞衣裳。悲涼。人事改，三春穠豔，一夜繁霜。似人歸洛浦，雲散高唐。痛念平生情分，孤負我、臨老風光。羅裙在，憑誰留意，去覓反魂香。
西江月
作者：劉過（宋）

細雨黃梅初熟，微風燕子交飛。手拈團扇寫新題。心事懨懨難寄。片月只堪供恨，雙星卻有重期。石榴裙子正芬菲。知為何人慵系。
西江月
作者：劉過（宋）

素面偏宜酒暈，曉妝淨洗啼痕。只疑身是玉梅魂。長為春風瘦損。冉冉煙生蘭渚，娟娟月掛愁村。落花飛絮耿黃昏。又是一番新恨。
西江月
作者：劉過（宋）

樓上佳人楚楚，天邊皓月徐徐。呼童忙為卷蝦鬚。試問中情幾句。圓少卻因底事，缺多畢竟何如。嫦娥無語謾躊躇。飛過畫欄西去。
天仙子
作者：劉過（宋）

別酒醺醺容易醉。回過頭來三十里。馬兒只管去如飛，牽一會。坐一會。斷送殺人山共水。是則青衫終可喜。不道恩情拼得未。雪迷村店酒旗斜，去也是。住也是。煩惱自家煩惱你。
天仙子
作者：劉過（宋）

彩筆懨懨慵賦詠。鬥草閒來尋小逕。西園春事只供愁，當好景。成孤另。春又那知人慾病。洗盡殘妝臨晚鏡。淡玉一團漿水瑩。強持檀板近芳樽，雲遏定。君須聽。低唱月來花弄影。
六州歌頭
作者：劉過（宋）

中興諸將，誰是萬人英。身草莽，人雖死，氣填膺。尚如生。年少起河朔，弓兩石，劍三尺，定襄漢，開虢洛，洗洞庭。北望帝京。狡兔依然在，良犬先烹。過舊時營壘，荊鄂有遺民。憶故將軍。淚如傾。說當年事，知恨苦，不奉詔，偽耶真。臣有罪，陛下聖，可鑑臨。一片心。萬古分茅土，終不到，舊奸臣。人世夜，白日照，忽開明。袞佩冕圭百拜，九泉下、榮感君恩。看年年三月，滿地野花春。鹵簿迎神。
六州歌頭
作者：劉過（宋）

鎮長淮，一都會，古揚州。昇平日，珠簾十里春風、小紅樓。誰知艱難去，邊塵暗，胡馬擾，笙歌散，衣冠渡，使人愁。屈指細思，血戰成何事，萬戶封侯。但瓊花無恙，開落幾經秋。故壘荒丘。似含羞。悵望金陵宅，丹陽郡，山不斷綢繆。興亡夢，榮枯淚，水東流。甚時休。野灶炊煙裡，依然是，宿貔貅。嘆燈火，今蕭索，尚淹留。莫上醉翁亭，看濛濛雨、楊柳絲柔。笑書生無用，富貴拙身謀。騎鶴東遊。
沁園春
作者：劉過（宋）

天下稼軒，文章有弟，看來未遲。正三齊盜起，兩河民散，勢傾似土，國泛如杯。猛士雲飛，狂胡灰滅，機會之來人共知。何為者，望桂林西去，一騎星馳。離筵不用多悲。喚紅袖佳人分藕絲。種黃柑千戶，梅花萬里，等閒遊戲，畢竟男兒。入幕來南，籌邊如北，翻覆手高來去棋。公餘且，畫玉簪珠履，倩米元暉。
八聲甘州
作者：劉過（宋）

問紫巖去後漢公卿，不知幾貂蟬。誰能借留侯箸，著祖生鞭。依舊塵沙萬里，河洛染腥羶。誰識道山客，衣缽曾傳。共記玉堂對策，欲先明大義，次第籌邊。況重湖八桂，袖手已多年。望中原驅馳去也，擁十州、牙纛正翩翩。春風早，看東南王氣，飛繞星躔。
四犯翦梅花
作者：劉過（宋）

水殿風涼，賜環歸、正是夢熊華旦。疊雪羅輕，稱雲章題扇。西清侍宴。望黃傘、日華籠輦。金券三王，玉堂四世，帝恩偏眷。臨安記、龍飛鳳舞，信神明有後，竹梧陰滿。笑折花看，橐荷香紅潤。功名歲晚。帶河與、礪山長遠。麟脯杯行，狨韉坐穩，內家宣勸。
小桃紅・連理枝
作者：劉過（宋）

晚入紗窗靜。戲弄菱花鏡。翠袖輕勻，玉纖彈去，小妝紅粉。畫行人、愁外兩青山，興尊前離恨。宿酒醺難醒。笑記香肩並。暖借蓮腮，碧雲微透，暈眉斜印。最多情、生怕外人猜，拭香津微搵。
竹香子
作者：劉過（宋）

一瑣窗兒明快。料想那人不在。熏籠脫下舊衣裳，件件香難賽。匆匆去得忒煞。這鏡兒、也不曾蓋。千朝百日不曾來，沒這些兒個採。
祝英臺近
作者：劉過（宋）

窄輕衫，聯寶轡，花裡控金勒。有底風光，都在畫闌側。日遲春暖融融，杏紅深處，為花醉，一鞭春色。對嬌質。為我歌捧瑤觴，歡歌動阡陌。□似多情，飛上鬢雲碧。晚來約住青驄，蹋花歸去，亂紅碎、一庭風月。
臨江仙
作者：劉過（宋）

半雨半晴模樣，乍寒乍熱天時。榴花香逐溼風飛。綠雲翻翠浪，水急轉前溪。誰識清涼意思，珊瑚枕冷先知。秋光預若借些兒。剩催金粟鬧，素魄好揚輝。
鷓鴣天
作者：劉過（宋）

樓外雲山千萬重。畫眉人隔小簾櫳。風垂舞柳春猶淺，雪點酥胸暖未融。攜手處，又相逢。夜闌心事與郎同。一杯自勸羔兒酒，十幅銷金暖帳籠。
清平樂
作者：劉過（宋）

忔憎憎地。一捻兒年紀。待道瘦來肥不是。宜著淡黃衫子。唇邊一點櫻多。見人頻斂雙蛾。我自金陵懷古，唱時休唱西河。
西江月
作者：劉過（宋）

堂上謀臣尊俎，邊頭將士干戈。天時地利與人和。燕可伐歟曰可。今日樓臺鼎鼐，明年帶礪山河。大家齊唱大風歌。不日四方來賀。
臨江仙
作者：劉過（宋）

行道橋南無酒賣，老天猶困英雄。
糖多令・唐多令
作者：劉過（宋）

解纜蓼花灣。好風吹去帆。二十年、重過新灘。洛浦凌波人去後，空夢繞、翠屏間。飛霧溼征衫。蒼蒼煙樹寒。望星河、低處長安。綺陌紅樓應笑我，為梅事、過江南。
賀新郎
作者：劉過（宋）

水浴芙蓉淨。護濃香、遲開半斂，靚妝臨鏡。長憶耶溪薰風裡，年少紅顏照映。夜露冷、酒隨香醒。回首當時同舟侶，為相思、怕折瓊瑤柄。千萬縷，意難罄。玻璃三萬六千頃。洗精神、塵埃盡絕，敻然端整。浪蕊年來都慵問，愛此濃情淡性。待移種、靈根玉井。太一真人今何在，取高花、十丈供煙艇。來伴我，泛清影。
清平樂
作者：劉過（宋）

新來塞北。傳到真訊息。赤地居民無一粒。更五單于爭立。維師尚父鷹揚。熊羆百萬堂堂。看取黃金假鉞，歸來異姓真王。
西吳曲
作者：劉過（宋）

說襄陽、舊事重省。記銅駝巷陌、醉還醒。笑鶯花別後，劉郎憔悴萍梗。倦客天涯，還買個、西風輕艇。便欲訪、騎馬山翁，問峴首、那時風景。楚王城裡，知幾度經過，摩挲故宮柳癭。漫吊景。冷煙衰草悽迷，傷心興廢，賴有陽春古郢。乾坤誰望，陸百里路中原，空老盡英雄，腸斷劍鋒冷。
好事近
作者：蔡幼學（宋）

日日惜春殘，春去更無明日。擬把醉同春住，又醒來岑寂。明年不怕不逢春，嬌春怕無力。待向燈前休睡，與留連今夕。
西江月
作者：盧炳（宋）

殘雪猶餘遠嶺。晚煙半隱寒林。溶溶春漲綠波深。時有漁人釣艇。倚岸野梅墜粉。蘸溪宮柳搖金。憑欄凝佇酒初醒。料得誰知此景。
念奴嬌
作者：盧炳（宋）

晚天清楚，掃太虛纖翳，涼生江曲。四顧青冥天地闊，惟有殘霞孤騖。山氣凝藍，汀煙引素，竦竦浮群木。白蘋風定，波澄萬頃寒玉。時有一葉漁舟，收綸垂釣，來往何幽獨。短髮蕭蕭襟袖冷，便覺都無袢褥。曳杖歸來，夜深人悄，月照鱗鱗屋。藤床一枕，迥然清夢無俗。
鵲橋仙
作者：盧炳（宋）

餘霞散綺，明河翻雪。隱隱鵲橋初結。牛郎織女兩逢迎，□勝卻、人間歡悅。一宵相會，經年離別。此語真成浪說。細思怎得似嫦娥，解獨宿、廣寒宮闕。
柳梢青
作者：盧炳（宋）

蘭蕙心情，海棠韻度，楊柳腰肢。步穩金蓮，手纖春筍，膚似凝脂。歌生舞態都宜。拚著個、堅心共伊。無奈相思，帶圍寬盡，說與教知。
柳梢青
作者：盧炳（宋）

雅淡精神，鉛黃未洗，猶帶殘妝。春豔一枝，鵝兒顏色，染就纖裳。月移影轉南窗。特地送、些兒暗香。宿酒初醒，這般滋味，夢斷池塘。
謁金門
作者：盧炳（宋）

春寂寂。節物又催寒食。樓上捲簾雙燕入。斷魂愁似織。門外雨餘風急。滿地落英紅溼。好夢驚回無處覓。天涯芳草碧。
謁金門
作者：盧炳（宋）

春事寂。苦筍鰣魚初食。風捲繡簾飛絮入。柳絲縈似織。迅速韶光去急。過雨綠陰尤溼。回首舊遊何處覓。遠山空佇碧。
謁金門
作者：盧炳（宋）

門巷寂。梅豆微酸怯食。別恨縈心愁易入。寸腸如網織。去櫓咿啞聲急。淚滴春衫輕溼。尺素待憑魚雁覓。遠煙凝處碧。
浣溪沙
作者：盧炳（宋）

水閣無塵午晝長。薰風十里藕花香。一番疏雨釀微涼。旋點新茶消睡思，不將醽醁惱詩腸。闌干倚遍挹湖光。
賀新郎
作者：盧炳（宋）

綠遍芳郊木。早紅褪香乾，堪嘆韶華瞬目。薄倖東皇緣底事，得恁匆匆去速。正永日、初長晴淑。尤憶夜來成夢處，記分明、渾似瑤臺宿。人語靜，燕雙逐。紗窗一炷沈煙馥。拚淋浪劇飲，高枕春酲草屋。無計留春添悵望，空寫新詞疊幅。算負卻、照妝畫燭。欲說縈心些個事，恐教人、蹙損眉峰綠。慵倚遍，畫闌曲。
菩薩蠻
作者：盧炳（宋）

夢迴小枕敧寒玉。博山香暖沈煙續。帷薄怯輕紗。風牽幌帶斜。夜窗雲影細。月送花陰至。身世在陶唐。閒愁不掛腸。
好事近
作者：盧炳（宋）

庭院欲昏黃，秋思惱人情亂。寶瑟試彈新曲，更與誰同伴。陽臺魂夢杳無蹤，奴住巫山畔。不似楚襄雲雨，俏輸他一半。
減字木蘭花
作者：盧炳（宋）

傳消寄息。咫尺遠如千里隔。欲見無由。惹起新愁與舊愁。情懷如醉。敧枕連宵終不寐。無奈相思。此恨憑誰說與伊。
畫堂春
作者：盧炳（宋）

輕紅桃杏鬥嬌妍。曉來蔥蒨祥煙。霓旌絳節下雲天。行地神仙。盛事頻封錦誥，歌聲齊勸金蓮。教從滄海變桑田。富貴長年。
臨江仙
作者：盧炳（宋）

弱水蓬萊真勝地，祥煙閃爍霓旌。瑤池歡會下雲軿。康寧新喜事，淑善舊家聲。戲採捧觴真樂事，蟠桃獻壽千春。從今更願子孫榮。加恩封錦誥，學道誦黃庭。
踏莎行
作者：盧炳（宋）

秋色人家，夕陽洲渚。西風催過黃華渡。江煙引素忽飛來，水禽破暝雙雙去。奔走紅塵，棲遲羈旅。斷腸猶憶江南句。白雲低處雁回峰，明朝便踏瀟湘路。
杏花天
作者：盧炳（宋）

鏤冰翦玉工夫費。做六出、飛花亂墜，舞風情態誰相似。算只有、江梅可比。極目處、璚瑤萬里。海天闊、清寒似水。從教高卷珠簾起。看三白、年豐瑞氣。
水調歌頭
作者：盧炳（宋）

華亭新偉觀，勝地得高雄。憑欄徙倚要眇，萬里景無窮。好是江流縈繞，那更雲天舒闊，疊嶂倚晴空。眼界無盡藏，懷抱有清風。主人賢，開綺席，泛金鍾。放懷一笑，許我滿酌醉顏紅。祗恐璽書即下，促起飛鳧東去，行作黑頭公。還記今朝客，曾待一杯同。
鷓鴣天
作者：盧炳（宋）

初過清明春晝長。紫紅香霧藹華堂。朱顏阿母逢生旦，採戲兒孫捧壽觴。齊祝頌，喜平康。天教兩鬢正蒼蒼。壺中日月應長久，笑看蟠桃幾度芳。
菩薩蠻
作者：盧炳（宋）

石榴裙束纖腰嫋。金蓮穩襯弓靴小。嬌呆□羞人。傘低遮半身。恩情如紙薄。方信當初錯。邂逅苦匆匆。還疑是夢中。
踏莎行
作者：盧炳（宋）

雅淡容儀，溫柔情性。偏伊賦得多風韻。明眸剪水玉為肌，鳳鞋弓小金蓮襯。相見雖頻，歡娛無定。蠻箋寫了憑誰問。堅心好事有成時，須教人道都相稱。
賀新郎
作者：盧炳（宋）

池管閒凝目。有玉人、向晚妖嬈，洗妝梳束。雅淡容儀妃子樣，羞使胭脂點觸。瑩冰雪、精神難掬。好是月明微露下，似晚涼、初向清泉浴。好對我，笑羞縮。好風拂面渾無俗。更撩人清興，異香芬馥。惹起新愁無著處，細與端相未足。俏不忍、遊蝶飛撲。可惜伊家嬌媚態，問天公、底事教幽獨。待拉向，錦屏曲。
水調歌頭
作者：盧炳（宋）

風馭過姑射，雲珮挹浮丘。丁寧月姊，為我澄霽一天秋。盡展冰奩玉鑑，要看瑤臺銀闕，萬里冷浮光。分與世間景，好在水邊樓。想霓裳，呈妙舞，起清謳。藍橋何處，試尋玉杵恣追遊。擬待鉛霜搗就，緩引瓊漿沈醉，誰信是良籌。長嘯跨鯨背，不必願封留。
武陵春
作者：盧炳（宋）

紅荻黃蘆秋已老，妝點楚江頭。更有吳姬撥小橈。來往自妖嬈。款款艤舟臨別岸，短纜系花梢。料得前身是莫愁。依舊有風流。
朝中措
作者：盧炳（宋）

曉來天氣十分涼。時候近重陽。村落人家瀟灑，籬菊有芬芳。年來漸覺，詩腸愈窄，酒量偏狂。好景不須放過，何妨一醉千觴。
小重山
作者：盧炳（宋）

一見情懷便雅投。尊前成密約，意綢繆。已成行計理歸舟。空相憶，無計為伊留。執別話離愁。縈縈滋味惡，在心頭。而今無奈阻歡遊。些子事，此恨兩幽幽。
玉團兒
作者：盧炳（宋）

綠雲慢綰新梳束。這標緻、諸餘不俗。邂逅相逢，情懷雅合，全似深熟。耳邊笑語論心曲。把不定、紅生臉肉。若得同歡，共伊攜老，心事忒足。
醉蓬萊
作者：盧炳（宋）

正春回紫陌，瑞靄飛浮，暖風輕扇。皓月初圓，覺嚴城寒淺。採結鰲山，紗籠銀燭，與□花爭豔。午夜融和，紅蓮萬頃，一齊開遍。訟簡民熙，史君行樂，簇擁朱輪，旌旗輝暖。鼎沸笙歌，遏行雲不散。咫尺泥封，促朝天陛，侍玉皇香案。來歲元宵，龍燈影裡，金盃宜勸。
一剪梅・一翦梅
作者：盧炳（宋）

燈火樓臺萬斛蓮。千門喜笑，素月嬋娟。幾多急莞與繁弦。巷陌駢闐。畢獻芳筵。樂與民偕五馬賢。綺羅叢裡，一簇神仙。傳柑雅宴約明年。盡夕留連。滿泛金船。
滿江紅
作者：盧炳（宋）

碧眼真仙，算元住、蓬萊宮裡。記當日、等閒跨鶴，人間遊戲。要把忠勳扶帝業，更將姓字聯宗系。擁朱輪、特地為民來，詩書帥。千里地，都和氣。十萬戶，生歡喜。祝黃堂眉壽，歌謠鼎沸。莫惜春醅供燕豆，便承芝檢朝天陛。看雲屏、隔坐並貂蟬，雙清貴。
水調歌頭
作者：盧炳（宋）

再拜識英度，喜氣覺飛浮。神清骨秀，元是蓬萊謫仙流。盍去衝摩霄漢，剛向平分風月，半刺嶺南州。素蘊未施展，闊步尚淹留。從此去，朝帝闕，侍宸旒。論思獻替，要須直與古人侔。好是羽儀朝著，勒就鼎彝勳業，卻伴赤松遊。曳杖太湖曲，笑傲八千秋。
清平樂
作者：盧炳（宋）

玻璃翦葉。點綴黃金屑。雅淡幽姿風味別。翠影婆娑弄月。秋光占斷江南。清香鼻觀先參。一朵折來和露，烏雲髻畔斜簪。
念奴嬌
作者：盧炳（宋）

鑿開方沼，問何人種玉、工夫奇絕。幻出瀛州有□□，十萬水仙羅列。風曳璚琚，露零珠珮，天上人裝結。君看炎夏，墮來何處冰雪。我來對此涼生，紅塵飛盡，卻笑凌波襪。最愛幽姿能雅淡，自蓄芳馨孤潔。挹取天漿，喚將空籟，齊作清歌發。不知塵世，晃然身在瑤闕。
念奴嬌
作者：盧炳（宋）

碧池如染，把玻璃甃就，纖埃都絕。西國夫人空裡墜，圓蓋亭亭排列。瑩質無暇，塵心不染，遠社堪重結。當時盛事，虎溪茗碗翻雪。千載此意誰論，人爭買笑，醉眼看羅襪。坐上如今皆我輩，素蘊從來蠲潔。擊節臨風，停杯對月。浩氣俱英發。兩翁仙舉，玉堂正在金闕。
念奴嬌
作者：盧炳（宋）

好風明月，共芙蕖、佔作人間三絕。試問千花還□□，敢與英姿同列。一曲千鍾，凌雲長嘯，舒放愁腸結。人生易老，莫教雙鬢添雪。回首蠅利蝸名，微官多誤，自笑塵生襪。爭似玉人真嫵媚，表裡冰壺明潔。露下寒生，參橫斗轉，又聽胡笳發。夜闌人靜，一聲清透雲闕。
瑞鷓鴣
作者：盧炳（宋）

客裡驚嗟又歲除。蕭蕭寒雨滴茅廬。山深溪轉泉聲碎，夜永風搖燭影孤。冷甚只多燒木葉，詩成無處寫桃符。強酬節物聊清酌，今歲屠蘇自取疏。
武陵春
作者：盧炳（宋）

常憶江南春欲到，訊息付南枝。疏影橫斜照水時。月淡暗香遲。可惜江頭千樹玉，雨暗更風欺。傳語東君管領伊。憔悴有誰知。
鷓鴣天
作者：盧炳（宋）

秋月明眸兩鬢濃。衫兒貼體縐輕紅。清聲宛轉歌金縷，纖手殷勤捧玉鍾。嬌婭奼，語惺鬆。酒香沸沸透羞容。劉郎莫恨相逢晚，且喜桃源路已通。
驀山溪
作者：盧炳（宋）

淡妝西子，怎比西湖好。南北兩長堤，有罨畫、樓臺多少。翠光千頃，一片淨琉璃，泛蘭舟，搖畫槳，盡日金尊倒。名園精舍，總被遊人到。年少與佳人，共攜手、嬉遊歌笑。夕陽西下，沈醉盡歸來，鞭寶馬，鬧竿隨，簇著花藤轎。
驀山溪
作者：盧炳（宋）

韶華七換，阻慶生申旦。今日向高堂，載卮酒、為君滿勸。繡簾低掛，瑞靄□香濃，倩雙娥，敲象板，緩緩歌珠貫。芝蘭挺秀，俱是皇家彥。只這一般奇，見方寸、平生積善。幾多厚德，天錫與遐齡，鬢長青，顏不老，日日開華宴。
減字木蘭花
作者：盧炳（宋）

莎衫筠笠。正是村村農務急。綠水千畦。慚愧秧針出得齊。風斜雨細。麥欲黃時寒又至。饁婦耕夫。畫作今年稔歲圖。
滿江紅
作者：盧炳（宋）

積雨連朝，添新漲、一篙春碧。寒猶在、東風料峭，柳絲無力。系惹畫船都不住，從教蘭棹雙飛急。泛大江、東去欲何之，瓜期迫。龍鍾裔，神仙伯。金閨彥，文章客。算河陽花縣，恁生留得。制錦才高書善最，鳴琴化洽人歡懌。想未容、坐暖詔歸來，君王側。
踏莎行
作者：盧炳（宋）

獵獵霜風，濛濛曉霧。歸來喜踏江南路。千林翠幄半紅黃，試看青女工夫做。茅舍疏籬，竹邊低戶。誰家酒滴真珠露。旋酤一盞破清寒，趁晴同過黃花渡。
蝶戀花
作者：盧炳（宋）

滿架冰蕤開遍了。試問花神，留得春多少。清勝荀香嬌韻好。謝庭風月應難到。酒釀新醅名不老。醉倒花前，真個無煩惱。滿座清歡供一笑。春酲拼卻明窗曉。
點絳唇
作者：盧炳（宋）

過眼溪山，向來都是經行處。驂鸞人去。冷落吹簫侶。小立江亭，愁對蒹葭浦。無情緒。酒杯慵舉。閒看江楓舞。
訴衷情
作者：盧炳（宋）

無端風雨送清秋。天氣冷颼颼。行人先自離索，直是不禁愁。思往事，憶前遊。淚難收。重陽近也，黃花依舊，誰伴清甌。
念奴嬌
作者：盧炳（宋）

快風收雨，正江城初霽，物華如許。麗日融和春思好，是處鶯啼燕語。嫩綠成陰，落紅堆繡，只恐春將暮。園林清晝，看看又見飛絮。太守無限風流，鈴齋多暇，載酒郊原路。幾隊旌旗光閃爍，鼓吹更翻新譜。曲水流觴，蘭亭修禊，俯仰成今古。為君一醉，歸時樓上初鼓。
冉冉雲
作者：盧炳（宋）

雨洗千紅又春晚。留牡丹、倚闌初綻。嬌婭奼、偏賦精神君看。算費盡、工夫點染。帶露天香最清遠。太真妃、院妝體段。拼對花、滿把流霞頻勸。怕逐東風零亂。
減字木蘭花
作者：盧炳（宋）

冰姿雪豔。天賦精神偏冷淡。惟有清香。何遜揚州暗斷腸。孤芳好處。消得騷人題妙句。皴皵寒枝。未必生綃畫得宜。
鷓鴣天
作者：盧炳（宋）

閣雨浮雲寒尚輕。商量雪意未全成。莫嫌竹外蕭然處，忽有幽香透鼻清。詩興逸，酒魂醒。主人留客更多情。不辭滿引成痴客，且把梅花醉一觥。
水龍吟
作者：盧炳（宋）

晚晴一碧天如水，風約塵埃都掃。素娥睡起，玉輪穩駕，初離海表。碾破秋雲，湧成銀闕，光欺南鬥。想廣寒宮裡，風流女伴，應都把、仙歌奏。夜永風生悄悄。耀冰雪、寒侵重嶠。今宵休道，從來此夕，陰多晴少。坐久更深，露冷襟袖，不禁清曉。更天風吹下，桂香拂袂，想蟠根老。
柳梢青
作者：盧炳（宋）

笑菊欺梅。嫌蜂卻蝶，壓盡寒荄。月下精神，醉時風韻，紅透香腮。天工造化難猜。甚怪我、愁眉未開。故遣名花，凌霜帶露，先送春來。
少年遊
作者：盧炳（宋）

繡羅褑子間金絲。打扮好容儀。曉雪明肌，秋波入鬢，鞋小步行遲。冠兒時樣都相稱，花插楝雙枝。倩俏精神，風流情態，惟有粉郎知。
漢宮春
作者：盧炳（宋）

向暖南枝，最是他瀟灑，先帶春回。因何事、向歲晚，攙佔花魁。天公著意，安排巧、特地教開。知道是，仙翁誕節，瓊英要泛金盃。人學壽陽妝面，正樑州初按，羯鼓聲催。年年此花開後，宴啟蓬萊。朱顏不老，算難教、綠野徘徊。訊息好，行看父子，和羹鼎鼐鹽梅。
多麗
作者：盧炳（宋）

慶佳辰。熊羆協夢生申。記當年、曾遊月殿，笑談高躍龍津。德彌高、源流孔孟，才迥出、黼黻卿雲。亟步華塗，蜚英騰茂，姓名端的簡楓宸。最好是、雍容蘭省，直道事吾君。還知否，承明倦直，來撫斯民。算人生、五馬最貴，朱旛畫戟行春。訟庭清、祥風和暢，鈴齋靜、佳氣氤氳。壽宴香濃，梅繁柳嫩，年年今日勸芳尊。須通道、朱顏不老，眉壽等松椿。從茲去，袞衣特立，廊廟經綸。
滿江紅
作者：盧炳（宋）

媚景良時，無非是、三春富貴。花共柳、著工夫染，嫩紅輕翠。日麗風和薰協氣。鶯吟燕舞皆歡意。況生辰、恰恰值清明，笙歌沸。分天派，真龍裔。到月殿，攀仙桂。看眉間黃色，詔書將至。莫向藍田分佐理。便趨紫禁參朝對。問玉皇、仙籍注長生，三千歲。
蝶戀花
作者：盧炳（宋）

羅幕護寒遮曉霧。愛日烘晴，又是年華暮。瀟灑江梅爭欲吐。暗香漏洩春來處。何日尋芳溪畔路。挈榼攜筇，寫景論心素。千里相逢真會遇。羨君解道江南句。
水調歌頭
作者：盧炳（宋）

富貴本何物，底用苦趨奔。都為造物娛弄，人事覆來翻。須索高抬目力，覷破祗同兒戲，不必更重論。但願吾長健，贏得日加饗。衣輕裘，乘駟馬，駕高軒。算來榮耀，終輸漁叟釣江村。休嘆謀身太拙，未必折腰便是，炙手幾曾溫。清議不可辱，千古要長存。
滿江紅
作者：盧炳（宋）

罨畫池亭，對十萬、盈盈粉面。依翠蓋、臨風一曲，霓裳舞遍。亭上人如蓬島客，坐中別有飛瓊伴。佔世間、風月最清涼，宜開宴。當盛旦，歌喉囀。齊祝壽，金尊勸。算才華合侍，玉皇香案。處事從來堅特操，立朝更要持公論。使他時、臺閣振風聲，朝天眷。
訴衷情
作者：盧炳（宋）

柴扉人寂草生畦。藤蔓亂縈籬。秋淨楚天如水，雲葉度牆低。同把盞，且伸眉。對殘暉。紅茱笑拈，黃菊斜簪，戀飲忘歸。
浣溪沙
作者：盧炳（宋）

常記京華昔浪遊。青羅買笑萬金酬。醉中曾此當貂裘。自恨山翁今老矣，惜花心性謾風流。清樽獨酌更何愁。
清平樂
作者：盧炳（宋）

方池小小。風摺玻璃皺。數朵荷花開更好。把住薰風一笑。芳容淡注胭脂。亭亭翠葉相依。只欠一雙鸂鶒，便如畫底屏帷。
菩薩蠻
作者：盧炳（宋）

而今怕聽相思曲。多情蹙損眉峰綠。惜別上扁舟。望窮江際樓。蠻箋封了發。為憶人如雪。離恨寫教看。休令盟約寒。
小重山令・小重山
作者：姜夔（宋）

人繞湘皋月墜時。斜橫花樹小，浸愁漪。一春幽事有誰知。東風冷、香遠茜裙歸。鷗去昔遊非。遙憐花可可，夢依依。九疑雲杳斷魂啼。相思血，都沁綠筠枝。
江梅引・江城梅花引
作者：姜夔（宋）

人間離別易多時。見梅枝。忽相思。幾度小窗，幽夢手同攜。今夜夢中無覓處，漫徘徊。寒侵被、尚未知。溼紅恨墨淺封題。寶箏空、無雁飛。俊遊巷陌，算空有、古木斜暉。舊約扁舟，心事已成非。歌罷淮南春草賦，又萋萋。漂零客、淚滿衣。
驀山溪
作者：姜夔（宋）

與鷗為客。綠野留吟屐。雨行柳垂陰，是當日、仙翁手植。一亭寂寞。煙外帶愁橫，荷苒苒，展涼雲，橫臥虹千尺。才因老盡，秀句君休覓。萬綠正迷人，更愁入、山陽夜笛。百年心事，惟有玉闌知，吟未了，放船回，月下空相憶。
鶯聲繞紅樓
作者：姜夔（宋）

十畝梅花作雪飛。冷香下、攜手多時。兩年不到斷橋西。長笛為予吹。人妒垂楊綠，春風為、染作仙衣。垂楊卻又妒腰枝。近前舞絲絲。
鬲溪梅令
作者：姜夔（宋）

好花不與殢香人。浪粼粼。又恐春風歸去綠成陰。玉鈿何處尋。木蘭雙槳夢中雲。小橫陳。漫向孤山山下覓盈盈。翠禽啼一春。
阮郎歸
作者：姜夔（宋）

紅雲低壓碧玻璃。惺惚花上啼。靜看樓角拂長枝。朝寒吹翠眉。休涉筆，且裁詩。年年風絮時。繡衣夜半草符移。月中雙槳歸。
阮郎歸
作者：姜夔（宋）

旌陽宮殿昔徘徊。一罈雲葉垂。與君閒看壁間題。夜涼笙鶴期。茅店酒，壽君時。老楓臨路歧。年年強健得追隨。名山遊遍歸。
好事近
作者：姜夔（宋）

涼夜摘花鈿，苒苒動搖雲綠。金絡一團香露，正紗廚人獨。朝來碧縷放長穿，釵頭掛層玉。記得如今時候，正荔枝初熟。
點絳唇
作者：姜夔（宋）

燕雁無心，太湖西畔隨雲去。數峰清苦。商略黃昏雨。第四橋邊，擬共天隨住。今何許。憑欄懷古。殘柳參差舞。
點絳唇
作者：姜夔（宋）

金谷人歸，綠揚低掃吹笙道。數聲啼鳥。也學相思調。月落潮生，掇送劉郎老。淮南好。甚時重到。陌上生春草。
虞美人
作者：姜夔（宋）

西園曾為梅花醉。葉翦春雲細。玉笙涼夜隔簾吹。臥看花梢搖動、一枝枝。娉娉嫋嫋教誰惜。空壓紗巾側。沈香亭北又青苔。唯有當時蝴蝶、自飛來。
虞美人
作者：姜夔（宋）

摩挲紫蓋峰頭石。上瞰蒼崖立。玉盤搖動半崖花。花樹扶蔬、一半白雲遮。盈盈相望無由摘。惆悵歸來屐。而今仙蹟杳難尋。那日青樓、曾見似花人。
憶王孫
作者：姜夔（宋）

冷紅葉葉下塘秋。長與行雲共一舟。零落江南不自由。兩綢繆。料得吟鸞夜夜愁。
少年遊
作者：姜夔（宋）

雙螺未合，雙蛾先斂，家在碧雲西。別母情懷，隨郎滋味，桃葉渡江時。扁舟載了，匆匆歸去，今夜泊前溪。楊柳津頭，梨花牆外，心事兩人知。
鷓鴣天
作者：姜夔（宋）

京洛風流絕代人。因何風絮落溪津。籠鞋淺出鴉頭襪，知是凌波漂渺身。紅乍笑，綠長嚬。與誰同度可憐春。鴛鴦獨宿何曾慣，化作西樓一縷雲。
鷓鴣天
作者：姜夔（宋）

曾共君侯歷聘來。去年今日踏莓苔。旌揚宅裡疏疏磬。掛屩楓前草草杯。呼煮酒，摘青梅。今年官事莫徘徊。移家徑入藍田縣，急急船頭打鼓催。
鷓鴣天
作者：姜夔（宋）

柏綠椒紅事事新。隔籬燈影賀年人。三茅鍾動西窗曉，詩鬢無端又一春。慵對客，緩開門。梅花閒伴老來身。嬌兒學作人間字，鬱壘神荼寫未真。
鷓鴣天
作者：姜夔（宋）

巷陌風光縱賞時。籠紗未出馬先嘶。白頭居士無呵殿，只有乘肩小女隨。花滿市，月侵衣。少年情事老來悲。沙河塘上春寒淺，看了遊人緩緩歸。
鷓鴣天
作者：姜夔（宋）

憶昨天街預賞時。柳慳梅小未教知。而今正是歡遊夕，卻怕春寒自掩扉。簾寂寂，月低低。舊情惟有絳都詞。芙蓉影暗三更後，臥聽鄰娃笑語歸。
鷓鴣天
作者：姜夔（宋）

肥水東流無盡期。當初不合種相思。夢中未比丹青見，暗裡忽驚山鳥啼。春未綠，鬢先絲。人間別久不成悲。誰教歲歲紅蓮夜，兩處沈吟各自知。
鷓鴣天
作者：姜夔（宋）

輦路珠簾兩行垂。千枝銀燭舞僛僛。東風歷歷紅樓下，誰識三生杜牧之。歡正好，夜何其。明朝春過小桃枝。鼓聲漸遠遊人散，惆悵歸來有月知。
夜行船
作者：姜夔（宋）

略彴橫溪人不度。聽流澌、佩環無數。屋角垂枝，船頭生影，算唯有、春知處。回首江南天欲暮。折寒香、倩誰傳語。玉笛無聲，詩人有句，花休道、輕分付。
杏花天
作者：姜夔（宋）

綠絲低拂鴛鴦浦。想桃葉、當時喚渡。又將愁眼與春風，待去。倚蘭橈、更少駐。金陵路。鶯吟燕舞。算潮水、知人最苦。滿汀芳草不成歸，日暮。更移舟、向甚處。
醉吟商小品・小品
作者：姜夔（宋）

又正是春歸，細柳暗黃千縷。暮鴉啼處。夢逐金鞍去。一點芳心休訴。琵琶解語。
玉梅令
作者：姜夔（宋）

疏疏雪片。散入溪南苑。春寒鎖、舊家亭館。有玉梅幾樹，背立怨東風，高花未吐，暗香已遠。公來領略，梅花能勸。花長好、願公更健。便揉春為酒，翦雪作新詩，拚一日、繞花千轉。
踏莎行
作者：姜夔（宋）

燕燕輕盈，鶯鶯嬌軟。分明又向華胥見。夜長爭得薄情知，春初早被相思染。別後書辭，別時針線。離魂暗逐郎行遠。淮南皓月冷千山，冥冥歸去無人管。
訴衷情
作者：姜夔（宋）

石榴一樹浸溪紅。零落小橋東。五日淒涼心事，山雨打船篷。諳世味，楚人弓。莫忡忡。白頭行客，不採蘋花，孤負薰風。
浣溪沙
作者：姜夔（宋）

著酒行行滿袂風。草枯霜鶻落晴空。銷魂都在夕陽中。恨入四弦人慾老，夢尋千驛意難通。當時何似莫匆匆。
浣溪沙
作者：姜夔（宋）

春點疏梅雨後枝。翦燈心事峭寒時。市橋攜手步遲遲。蜜炬來時人更好，玉笙吹徹夜何其。東風落靨不成歸。
浣溪沙
作者：姜夔（宋）

釵燕籠雲晚不忺。擬將裙帶系郎船。別離滋味又今年。楊柳夜寒猶自舞，鴛鴦風急不成眠。些兒閒事莫縈牽。
浣溪沙
作者：姜夔（宋）

雁怯重雲不肯啼。畫船愁過石塘西。打頭風浪惡禁持。春浦漸生迎棹綠，小梅應長亞門枝。一年燈火要人歸。
浣溪沙
作者：姜夔（宋）

花裡春風未覺時。美人呵蕊綴橫枝。隔簾飛過蜜蜂兒。書寄嶺頭封不到，影浮杯麵誤人吹。寂寥惟有夜寒知。
浣溪沙
作者：姜夔（宋）

翦翦寒花小更垂。阿瓊愁里弄妝遲。東風燒燭夜深歸。落蕊半黏釵上燕，露黃斜映鬢邊犀。老夫無味已多時。
霓裳中序第一
作者：姜夔（宋）

亭皋正望極。亂落江蓮歸未得。多病卻無氣力。況紈扇漸疏，羅衣初縈。流光過隙。嘆杏梁、雙燕如客。人何在，一簾淡月，彷彿照顏色。幽寂。亂蛩吟壁。動庾信、清愁似織。沈思年少浪跡。笛裡關山，柳下坊陌。墜紅無資訊。漫暗水，涓涓溜碧。漂零久，而今何意，醉臥酒壚側。
慶宮春・高陽臺
作者：姜夔（宋）

雙槳蓴波，一蓑松雨，暮愁漸滿空闊。呼我盟鷗，翩翩欲下，揹人還過木末。那回歸去，蕩雲雪、孤舟夜發。傷心重見，依約眉山，黛痕低壓。採香徑裡春寒，老子婆娑，自歌誰答。垂虹西望，飄然引去，此興平生難遏。酒醒波遠，政凝想、明璫素襪。如今安在，唯有闌干，伴人一霎。
齊天樂
作者：姜夔（宋）

庾郎先自吟愁賦。悽悽更聞私語。露溼銅鋪，苔侵石井，都是曾聽伊處。哀音似訴。正思婦無眠，起尋機杼。曲曲屏山，夜涼獨自甚情緒。西窗又吹暗雨。為誰頻斷續，相和砧杵。候館迎秋，離宮吊月，別有傷心無數。豳詩漫與。笑籬落呼燈，世間兒女。寫入琴絲，一聲聲更苦。
滿江紅
作者：姜夔（宋）

仙姥來時，正一望、千傾翠瀾。旌旗共、亂雲俱下，一依前山。命駕群龍金作軛，相從諸娣玉為冠。向夜深、風定悄無人，聞佩環。神奇處，君試看。奠淮右，詛江南。遣六丁雷電，別守東關。卻笑英雄無好手，一篙春水走曹瞞。又怎知、人在小紅樓，簾影間。
一萼紅
作者：姜夔（宋）

古城陰。有官梅幾許，紅萼未宜簪。池面冰膠，牆腰雪老，雲意還又沈沈。翠藤共、閒穿徑竹，漸笑語、驚起臥沙禽。野老林泉，故王臺榭，呼喚登臨。南去北來何事，蕩湘雲楚水，目極傷心。朱戶黏雞，金盤簇燕，空嘆時序侵尋。記曾共，西樓雅集，想垂楊、還嫋萬絲金。待得歸鞍到時，只怕春深。
念奴嬌
作者：姜夔（宋）

鬧紅一舸，記來時、嘗與鴛鴦為侶。三十六陂人未到，水佩風裳無數。翠葉吹涼，玉容銷酒，更灑菰蒲雨。嫣然搖動，冷香飛上詩句。日暮。青蓋亭亭，情人不見，爭忍凌波去。只恐舞衣寒易落，愁入西風南浦。高柳垂陰，老魚吹浪，留我花間住。田田多少，幾回沙際歸路。
念奴嬌
作者：姜夔（宋）

楚山修竹，自娟娟、不受人間袢暑。我醉欲眠伊伴我，一枕涼生如許。象齒為材，花藤為面，終是無真趣。梅風吹溽，此君直恁清苦。須信下榻殷勤，け然成夢，夢與秋相遇。翠袖佳人來共看，漠漠風煙千畝。蕉葉窗紗，荷花池館，別有留人處。此時歸去，為君聽盡秋雨。
眉嫵
作者：姜夔（宋）

看垂楊連苑，杜若侵沙，愁損未歸眼。信馬青樓去，重簾下，娉婷人妙飛燕。翠尊共款。聽豔歌、郎意先感。便攜手、月地雲階裡，愛良夜微暖。無限。風流疏散。有暗藏弓履，偷寄香翰。明日聞津鼓，湘江上，催人還解春纜。亂紅萬點。悵斷魂、煙水遙遠。又爭似相攜，乘一舸、鎮長見。
月下笛
作者：姜夔（宋）

與客攜壺，梅花過了，夜來風雨。幽禽自語。啄香心、度牆去。春衣都是柔荑翦，尚沾惹、殘茸半縷。悵玉鈿似掃，朱門深閉，再見無路。凝佇。曾遊處。但繫馬垂楊，認郎鸚鵡。揚州夢覺，彩雲飛過何許。多情須倩梁間燕，問吟袖、弓腰在否。怎知道，誤了人，年少自恁虛度。
清波引
作者：姜夔（宋）

冷雲迷浦。倩誰喚、玉妃起舞。歲華如許。野梅弄眉嫵。屐齒印蒼蘚，漸為尋花來去。自隨秋雁南來，望江國、渺何處。新詩漫與。好風景、長是暗度。故人知否。抱幽恨難語。何時共漁艇，莫負滄浪煙雨。況有清夜啼猿，怨人良苦。
法曲獻仙音
作者：姜夔（宋）

虛閣籠寒，小簾通月，暮色偏憐高處。樹隔離宮，水平馳道，湖山盡入尊俎。奈楚客淹留久，砧聲帶愁去。屢回顧。過秋風、未成歸計。誰念我、重見冷楓紅舞。喚起淡妝人，問逋仙、今在何許。象筆鸞箋，甚而今、不道秀句。怕平生幽恨，化作沙邊煙雨。
琵琶仙・自度曲
作者：姜夔（宋）

雙槳來時，有人似、舊曲桃根桃葉。歌扇輕約飛花，蛾眉正奇絕。春漸遠、汀洲自綠，更添了、幾聲啼鴂。十里揚州，三生杜牧，前事休說。又還是、宮燭分煙，奈愁裡、匆匆換時節。都把一襟芳思，與空階榆莢。千萬縷、藏鴉細柳，為玉尊、起舞迴雪。想見西出陽關，故人初別。